21. märtsi 1997. aasta otsus üldsuse juurdepääsu kohta Euroopa Keskkonnaagentuuri dokumentidele

(97/C 282/04)

Seletuskiri

1. Vastavalt nõukogu 7. mai 1990. aasta määrusele (EMÜ) nr 1210/90, millega asutati Euroopa Keskkonnagentuur ja Euroopa keskkonnateabe- ja -vaatlusvõrk, [1] on agentuuri üheks ülesandeks "tagada avalikkuse nõuetekohane teavitamine keskkonnaseisundist" (artikli 1 lõige 2). Kooskõlas selle üldisele avaldusega vastutab agentuur "usaldusväärse keskkonnateabe laialdase levitamise eest" (artikli 2 punkt vi).

2. Võttes arvesse, et vaba juurdepääs liikmesriikide ametivõimude valduses olevale keskkonnateabele aitab parandada keskkonnakaitset, on juurdepääs liikmesriikide valduses olevatele dokumentidele tagatud nõukogu 7. juuni 1990 direktiiviga 90/313/EMÜ, mis käsitleb vaba juurdepääsu keskkonnateabele. [2]

3. Nõukogu ja komisjon kiitsid 6. detsembril 1993 heaks tegevusjuhendi üldsuse juurdepääsu kohta nõukogu ja komisjoni dokumentidele. [3] Varsti pärast seda võtsid mõlemad institutsioonid seda tegevusjuhendit rakendades vastu otsused üldsuse juurdepääsu kohta oma vastavatele dokumentidele. [4]

4. Agentuur on siiani kohaldanud komisjoni otsust analoogia põhjal. Olles nüüd siiski saanud juriidilise isiku staatuse ja iseseisva õigusvõime, ei ole eespool nimetatud otsus enam agentuuri jaoks siduv ning seetõttu on vajalik, et agentuur võtaks vastu oma eeskirjad üldsuse juurdepääsu kohta Euroopa Keskkonnaagentuuri dokumentidele.

Väga soovitav on, et need eeskirjad järgiksid nõukogu ja komisjoni vastuvõetud reegleid. Kooskõlas iseseisva õigusvõime põhimõttega ei viidata otsuses eespool nimetatud tegevusjuhendile, vaid seda kohaldatakse iseseisvalt.

5. Otsuse sisu osas peaks lähtepunktiks olema ja seda tuleks selgelt väljendada, et agentuur soovib kindlalt anda võimalikult laiaulatusliku juurdepääsu olemasolevatele dokumentidele. Otsuse eesmärgiks on sätestada eeskirjad, mille alusel üldsusel on õigus olemasolevaid dokumente taotleda, ilma et nad peaksid oma huvi tõendama. Tuleb mõista, et taotlejail on õigus saada ainult olemasolevaid dokumente või nendega tutvuda. Agentuur ei ole kohustatud üldsuse taotluse korral tegema uuringuid ega koostama uusi dokumente.

6. Tavaliselt tehakse kättesaadavaks ainult agentuuri koostatud dokumendid (olenemata nende vormist). Mis tahes muude dokumentide taotlejad tuleks suunata pöörduma need dokumendid koostanud asutuse poole.

7. Kui agentuuri dokumentidega tutvumine agentuuri ruumides on tavaliselt tasuta, peaks agentuuril olema võimalus võtta väikest tasu fotokoopiate eest, mis ületavad 30 lehte.

8. Agentuuri dokumentidele juurdepääsu võimaldamisest tuleks teatud tingimustel keelduda, eriti kui see on vajalik avalikkuse huvides, üksikisiku ja eraelu puutumatuse kaitseks, äri- ja tööstussaladuse kaitseks. Ühtsuse huvides peeti soovitavaks koostada need erandid (artikkel 5) täpselt samamoodi kui nõukogu ja komisjoni vastuvõetud tegevusjuhendis.

9. Otsusega sätestatakse järgmine menetlus:

- kõik taotlused tuleks adresseerida ameti tegevdirektorile, kes vastutab kõikide taotluste käsitlemise eest,

- kui agentuur kavatseb keelduda juurdepääsu võimaldamisest dokumentidele, tuleb taotlejat kirjalikult teavitada seda tingivatest põhjustest. Selle otsuse võib taotleja edasi kaevata juhatuse esimehele. Eeldatakse, et tegemist on väga erandliku juhtumiga,

- kui juhatuse esimees otsustab edasikaebuse tagasi lükata, tuleb tal oma otsuses märkida selle põhjused ja teavitada taotlejat võimalusest pöörduda ombudsmani poole vastavalt EÜ asutamislepingu artiklile 138c.

10. Euroopa Keskkonnaagentuuri juhatuse otsus on vastu võetud ja sama organ peaks selle kahe aasta möödudes uuesti läbi vaatama. Otsus tuleks avaldada Euroopa Ühenduste Teatajas (C-seeria) ning teha avalikkusele kättesaadavaks.

Otsuse tekst

I. Avalikkusel on võimalikult ulatuslik juurdepääs agentuuri dokumentidele käesolevas otsuses sätestatud tingimustel.

Agentuuri dokumendid – olemasolevad kirjalikud tekstid vormist olenemata, mis sisaldavad olemasolevaid andmeid ja on koostatud Euroopa Keskkonnaagentuuris. Otsus ei kehti juba avaldatud dokumentide kohta.

II. Agentuuri dokumendile juurdepääsu kirjalik taotlus saadetakse agentuuri tegevdirektorile. [5] Taotlejad ei pea oma huvi tõendama.

Taotlus peab olema piisavalt täpne ja sisaldama teavet, mis võimaldab taotletud dokumenti tuvastada. Vajadusel küsitakse taotlejalt täiendavaid üksikasju.

III. Taotleja saab juurdepääsu agentuuri dokumentidele, et tutvuda nendega agentuuri ruumides või lasta omal kulul saata nende koopia. Agentuur võib nõuda tasu koopiate eest, mis ületavad 30 lehte, 10 eküüd pluss 0,036 eküüd lehekülje eest. Muul infokandjal esitatava teabe eest nõutav tasu määratakse kindlaks igal üksikjuhtumil eraldi, kuid see ei tohi ületada mõistlikku summat.

Dokumendid esitatakse olemasolevas keeles, võttes arvesse taotleja eelistust.

Kõigil, kellele on võimaldatud juurdepääs agentuuri dokumendile, on keelatud dokumenti müüa või ärilistel eesmärkidel levitada ilma eelneva loata. Avalikustatud dokumentide paljundamine on lubatud, kui viidatakse allikale.

IV. Taotlusi tuleb käsitseda võimalikult kiiresti ning selle eest vastutab tegevdirektor.

Taotlejale tuleb ühe kuu jooksul kirjalikult teatada, kas tema taotlus on rahuldatud või kas on kavas juurdepääsu võimaldamisest keelduda. Viimasel juhul tuleb taotlejale teatada sellise kavatsuse põhjused. Samuti tuleb talle teatada, et ta võib ühe kuu jooksul taotleda, et juhatuse esimees juurdepääsust keeldumise kavatsuse läbi vaataks, vastasel juhul loetakse, et ta on taotluse tagasi võtnud.

Kui taotlusele ei ole vastatud kuu aja jooksul pärast selle esitamist, võrdub see keeldumisega. Sel juhul võib taotleja ühe kuu jooksul pöörduda juhatuse esimehe poole, vastasel juhul loetakse, et ta on oma taotluse tagasi võtnud.

Uuesti läbivaatamise taotluse kohta langetatakse otsus võimalikult kiiresti ja hiljemalt kahe kuu jooksul sellise taotluse esitamisest. Kui taotlust ei rahuldata, tuleb otsuses märkida keeldumise põhjused. Samaaegselt tuleb taotlejat teavitada võimalusest pöörduda ombudsmani poolele vastavalt EÜ asutamislepingu artiklile 138c.

V. Agentuuri dokumendile ei võimaldata juurdepääsu, kui selle avalikustamine võiks õõnestada:

- avalike huvide kaitset (avalikku turvalisust, rahvusvahelisi suhteid, rahalist stabiilsust, kohtumenetlusi, kontrollimisi ja uuringuid),

- üksikisiku ja eraelu puutumatuse kaitset,

- äri- ja tööstussaladuste kaitset,

- ühenduse finantshuvide kaitset,

- konfidentsiaalsuse kaitset füüsilise või juriidilise isiku taotluse korral, kellelt on pärit mingi osa dokumendis leiduvast teabest, või dokumendi tarbeks teavet esitanud liikmesriigi õigusaktidest tulenevalt.

Agentuuri dokumendile juurdepääsu võimaldamisest võib keelduda agentuuri toimingute konfidentsiaalsuse kaitseks.

VI. Käesolev otsus vaadatakse üle kaheaastase kohaldamise järel. Ülevaatamise ettevalmistuseks esitab tegevdirektor juhatusele piisava ajavaruga aruande käesoleva otsuse rakendamise kohta.

VII. Käesolev otsus jõustub 1. juunil 1997. Otsus avaldatakse Euroopa Ühenduste Teatajas ning tehakse avalikkusele kättesaadavaks.

[1] EÜT L 120, 11.5.1990, lk 1.

[2] EÜT L 158, 23.6.1990, lk 56.

[3] EÜT L 340, 31.12.1993, lk 41.

[4] Nõukogu 20.12.1993. aasta otsus üldsuse juurdepääsu kohta nõukogu dokumentidele (EÜT L 340, 31.12.1993, lk 43), komisjoni 8.2.1994. aasta otsus üldsuse juurdepääsu kohta komisjoni dokumentidele (EÜT L 46, 18.2.1994, lk 58), muudetud 19.9.1996. aasta otsusega (EÜT L 247, 28.9.1996, lk 45).

[5] Euroopa Keskkonnaagentuur, Kongens Nytorv 6, DK-1050 Kopenhaagen, faks (45 33) 36 71 99.

--------------------------------------------------